Period: Old Babylonian
Genre: Royal Inscription
Transliteration:
<SURFACE>
{d}inanna nin gu₂-sag
me kilib₃-ba du₁₀ ŋal₂
a₂-aŋ₂-ŋa₂ kalam šu dab₅-be₂
dumu gal {d}suen-na
nin-a-ne-ne-er
ku-du-ur-ma-bu-uk
ad-da e-mu-ut-ba-la
dumu si-im-ti-ši-il-ha-ak
u₃ ri-im{d}sin dumu-ni
nun ni₂-tuku nibru{ki}
u₂-a uri₅{ki}ma
lugal larsa{ki}ma
lugal ki-en-gi ki-uri-ke₄
e₂-me-ur₄-ur₄
ki-tuš ki aŋ₂-ŋa₂-ni
nam-til₃-la-ne-ne-še₃
mu-na-du₃-uš
sag-bi mu-ni-in-il₂-iš
hur-sag-gin₇ bi₂-in-mu₂-uš
nam-bi-še₃
{d}inanna nin an ki-ke₄
u₃-mu-ne-hul₂
nam-til₃ u₄ mah-ba
mu su₃-ra₂ bala gi-na
gu₃ kalam teš₂-a se₃-ke
nam-lugal du-ri₂-še₃ ak-de₃
mu-ru-ub dingir gal-gal-e-ne-ta
nam he₂-en-ne-eb₂-tar-re

Cuneiform:
<SURFACE>
𒀭𒈹𒎏𒄘𒊕
𒈨𒆸𒆸𒁀𒄭𒅅
𒀉𒉘𒂷𒌧𒋗𒆪𒁉
𒌉𒃲𒀭𒂗𒍪𒈾
𒎏𒀀𒉈𒉈𒅕
𒆪𒁺𒌨𒈠𒁍𒊌
𒀜𒁕𒂊𒈬𒌓𒁀𒆷
𒌉𒋛𒅎𒋾𒅆𒅋𒄩𒀝
𒅇𒊑𒅎𒀭𒌍𒌉𒉌
𒉣𒉎𒌇𒂗𒆤𒆠
𒌑𒀀𒋀𒀊𒆠𒈠
𒈗𒌓𒀕𒆠𒈠
𒈗𒆠𒂗𒄀𒆠𒌵𒆤
𒂍𒈨𒌴𒌴
𒆠𒆪𒆠𒉘𒂷𒉌
𒉆𒋾𒆷𒉈𒉈𒂠
𒈬𒈾𒆕𒍑
𒊕𒁉𒈬𒉌𒅔𒅍𒅖
𒄯𒊕𒁶𒉈𒅔𒊬𒍑
𒉆𒁉𒂠
𒀭𒈹𒎏𒀭𒆠𒆤
𒅇𒈬𒉈𒄾
𒉆𒋾𒌓𒈤𒁀
𒈬𒋤𒁺𒁄𒄀𒈾
𒅗𒌧𒌨𒀀𒋧𒆠
𒉆𒈗𒁺𒌷𒂠𒀝𒉈
𒈬𒊒𒌒𒀭𒃲𒃲𒂊𒉈𒋫
𒉆𒃶𒂗𒉈𒌈𒋻𒊑